text: Nu kan man blive begravet i skov nær golfbane
  11 januar 2018 kl. 14.33
  Fra på mandag kan man, hvis man ønsker det, blive begravet i et smukt skovområde ved Horsens
  Den nye gravplads bliver indviet på mandag, fortæller Horsens Folkeblad i dag. Dels på selv gravpladsen og dels i Stensballe Golfklubs klubhus, der er nærmeste nabo.
  Gravpladsen er den første herhjemme i en privat skov. Den bliver ikke indviet som kirkegård, da det er tanken, at alle uanset religion eller livsanskuelse kan bruge pladsen.
  Kun urnebegravelser er tilladt, og det skal være biologisk nedbrydelige urner. På gravstederne må ligge natursten med en kort påskrift, og det bliver op til naturen at passe gravene.
  Gravpladsens samlede areal er 1,25 hektar, og der bliver plads til 12.500 grave.
  Til indvielsen kommer kultur- og kirkeminister Mette Bock (LA), borgmester Peter Sørensen og repræsentanter fra familien Ahlefeldt-Laurvig, der ejer skoven.
  
  